VENDIM
Nr. 3, datë 12.9.2022

PËR ZGJEDHJEN E Z. ILIR TOSKA, ANËTAR TË GJYKATËS KUSHTETUESE
 
Mbledhja e Posaçme e Gjyqtarëve të Gjykatës së Lartë, e përbërë nga gjyqtarët:
 
	Sokol Sadushi
	zëvendëskryetar;

	Artur Kalaja
	anëtar;

	Ilir Panda
	anëtar;

	Ervin Pupe
	anëtar;

	Sokol Binaj
	anëtar;

	Albana Boksi
	anëtare;

	Sandër Simoni
	anëtar;

	Asim Vokshi
	anëtar;

	Medi Bici
	anëtar;

	Arbena Ahmeti
	anëtare;

	Gentian Medja
	anëtar;

	Darjel Sina
	anëtar;

	Sokol Ngresi
	anëtar;

	Margarita Buhali
	anëtare;

	Enton Dhimitri
	anëtar,



në mbledhjen e datës 12.9.2022, që kishte në rend të ditës zhvillimin e procedurës për zgjedhjen e anëtarit të Gjykatës Kushtetuese, i cili është në emërtesë të saj,

VËREN:

1. Sipas nenit 125 të Kushtetutës së Republikës së Shqipërisë, Gjykata e Lartë është një nga organet që zgjedh 3 (tre) anëtarë të Gjykatës Kushtetuese.
[bookmark: _Hlk19743123]2. Mbi bazën e njoftimit të Gjykatës Kushtetuese për krijimin e një vendi vakant, dhe që sipas formulës së përcaktuar në Kushtetutë është në emërtesën e Gjykatës së Lartë, kjo e fundit, në datën 21.2.2019, shpalli thirrjen e shprehjes së interesit për të kandiduar në këtë pozicion vakant, për pjesën e mbetur të mandatit që përfundonte në datën 8.4.2022. Për shkak të mosplotësimit të numrit të nevojshëm të kandidaturave, thirrja është rishpallur në datën 19.4.2019 dhe në datën 3.6.2021. Me shkresën nr. 215 prot., datë 4.10.2021, Kryetari i Këshillit të Emërimeve në Drejtësi i është drejtuar përsëri Gjykatës së Lartë për të vlerësuar rishpalljen e thirrjes për këtë vend vakant.
3. Zëvendëskryetari i Gjykatës së Lartë më datë 15.11.2021, ka rishpallur thirrjen për plotësimin e vendit vakant për një mandat të plotë 9-vjeçar, që krijohej nga përfundimi i mandatit të ish-gjyqtarit Gani Dizdari në datën 8.4.2022.
4. Lista e kandidatëve që aplikuan për këtë vend vakant, së bashku me dokumentacionin shoqërues iu përcoll Këshillit të Emërimeve në Drejtësi, organ që ka në kompetencë kryerjen e verifikimit të kushteve dhe të kritereve ligjore, pikëzimin dhe renditjen e kandidatëve.
5. Në datën 15.8.2022, pasi Këshilli i Emërimeve në Drejtësi përfundoi procesin e shqyrtimit të kandidaturave, i përcolli Gjykatës së Lartë listën e kandidatëve së bashku me raportin dhe dokumentacionin përkatës.
6. Me vendimin nr. 298, datë 19.8.2022, zëvendëskryetari i Gjykatës së Lartë vendosi thirrjen më datë 12.9.2022, të Mbledhjes së Posaçme për zgjedhjen e anëtarit të Gjykatës Kushtetuese.
7. Mbi bazën e vendimit nr. 1, datë 24.2.2022, “Rregullorja e Mbledhjes së Posaçme të Gjyqtarëve të Gjykatës së Lartë për zgjedhjen e anëtarit të Gjykatës Kushtetuese”, si dhe referuar listës së kandidatëve dhe renditjes së tyre, të përcjellë nga Këshilli i Emërimeve në Drejtësi, zëvendëskryetari i Gjykatës së Lartë, me urdhrin nr. 252, datë 19.8.2022, miratoi fletën tip të votimit për zgjedhjen e anëtarit të Gjykatës Kushtetuese. Fleta e votimit përmbante listën me kandidatët: Ilir Toska, Manjola Xhaxho dhe Holta Zaçaj.
8. Në datën 29.8.2022, kandidatja Manjola Xhaxho ka paraqitur dorëheqjen nga procesi i kandidimit për këtë vend vakant. Në kushtet kur zëvendëskryetari i Gjykatës së Lartë e kishte miratuar paraprakisht fletën e votimit, në datën 19.8.2022, dhe duke qenë se dorëheqja e kandidates Manjola Xhaxho është paraqitur më pas, Mbledhja e Posaçme e Gjyqtarëve të Gjykatës së Lartë konkludoi se mbetet e pandryshuar lista me renditjen e kandidatëve të paraqitur nga Këshilli i Emërimeve në Drejtësi.
9. Në datën 12.9.2022, u zhvillua Mbledhja e Posaçme e Gjyqtarëve të Gjykatës së Lartë, ku morën pjesë të gjithë gjyqtarët e Gjykatës së Lartë (15 gjyqtarë), duke plotësuar numrin e mjaftueshëm për vlefshmërinë e mbledhjes dhe realizimin e procesit të zgjedhjes së anëtarit të Gjykatës Kushtetuese.
10. Referuar Rregullores së Mbledhjes së Posaçme, procesi i votimit u administrua nga komisioni i posaçëm i votimit, në përbërje të të cilit janë kancelari i Gjykatës së Lartë, kryesekretarja dhe një sekretare gjyqësore.
11.Në përfundim të procesit të votimit, komisioni i votimit, pas numërimit të fletëve të votimit, deklaroi numrin e votave të marra nga kandidatët, nga ku rezultoi se kandidati Ilir Toska mori 13 (trembëdhjetë) vota, kandidatja Holta Zaçaj mori 1 (një) votë dhe kandidatja Manjola Xhaxho mori 1 (një) votë.
[bookmark: _GoBack]12. Sipas nenit 7/ç, pika 4, të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, për zgjedhjen e anëtarit të Gjykatës Kushtetuese nevojitet një shumicë prej 3/5 të gjyqtarëve të pranishëm. Në kushtet kur kandidati Ilir Toska fitoi shumicën e votave (13 nga 15 vota) të nevojshme sipas ligjit, ky kandidat konsiderohet i zgjedhur në detyrën e anëtarit të Gjykatës Kushtetuese.

PËR KËTO ARSYE,

Në mbështetje të pikës 1, të nenit 125 të Kushtetutës dhe të nenit 7/ç, të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë” (të ndryshuar), bazuar në rezultatet e votimit të zhvilluar në datën 12.9.2022, për zgjedhjen e anëtarit të Gjykatës Kushtetuese, Mbledhja e Posaçme e Gjyqtarëve të Gjykatës së Lartë

VENDOSI:

1. Z. Ilir Toska zgjidhet anëtar i Gjykatës Kushtetuese me mandat të plotë 9-vjeçar.
2. Ky vendim i dërgohet Kryetarit të Kuvendit, Presidentit të Republikës dhe Kryetarit të Gjykatës Kushtetuese.
3. Ky vendim publikohet në Fletoren Zyrtare dhe në faqen zyrtare të Gjykatës së Lartë.
Zëvendëskryetar: Sokol Sadushi 
Anëtarë: Artur Kalaja, Ilir Panda, Albana Boksi, Sokol Binaj, Ervin Pupe, Medi Bici, Asim Vokshi, Sandër Simoni, Darjel Sina, Gentian Medja, Arbena Ahmeti, Enton Dhimitri, Margarita Buhali, Sokol Ngresi

